**Komposztálás az asztalon**

A komposztálódás szaknyelven *aerob* lebomlási folyamat, amely levegő (*aero* = ’levegő’), jelenlétében, tehát oxigénes közegben megy végbe. Ilyen a korhadás is. Ezért fontos, hogy a komposzt ne legyen tömör, s időnként ajánlatos átforgatni.

Az előbbivel ellentétes folyamat a rothadás, amely *anaerob* (az *an-* fosztóképző), azaz oxigéntől elzárt lebomlás, ezért ennek büdös termékei is vannak.

Modellezzük a komposztálódást kicsiben!

* Egy literes befőttes-üveget félig töltsünk meg földdel.
(Ha a föld száraz, akkor kicsit vizezzük meg; de inkább legyen kicsit száraz, mint hogy sárosan összeálljon.)
* Tegyünk bele egy-egy kis papír-, fém- és műanyag-darabot, egy almacsutkát, egy elszáradt vagy friss falevelet, s még két-három dolgot, ami eszünkbe jut.
* Keverjük össze (pl. úgy, hogy a fedelét rácsavarva összerázzuk).
* 2-3 hét múlva borítsuk ki, s nézzük meg, hogy történt-e a beletett tárgyakkal valami változás. Utána rakjuk vissza az üvegbe (amivel egyúttal meg is keverjük). Ha szükséges, visszarakás előtt megint nedvesítsük meg picit a földet.
* Ezt 2-3 hetente ismételjük meg, s jegyezzük fel a tapasztalatainkat.